«10 Cloverfield lane:»Klaustrofobisk og spennende 

John Goodman er filmens genistrek 

Søt og uskyldig eller ond og slem? 
John Goodman i rollen som Howard er 10 Cloverfield lanes store genistrek. 
Han er en skuespiller som med enkle grep veksler mellom den uskyldige bamsen og skremmende galskap. 

Les anmeldelsen av 

10 Cloverfield lane er laget på et lite budsjett i all hemmelighet. 
Før filmen ble plukket opp av produksjonsselskapet til J.J. Abrams hadde manuset arbeidstittelen The Cellar . 
Dagens tittel får nok mange til å tenke på monsterfilmen Cloverfield fra 2008. 
Abrams har selv omtalt denne, ikke som en oppfølger, men som en fjern slektning. 

Uten å avsløre mer enn du ser i traileren, starter det hele med at Michelle (Mary Elizabeth Winstead) kræsjer bilen. 
Hun våkner til alles mareritt; fanget og bundet fast i veggen. 

Howard viser seg å være en dommedagsprepper som påstår at han har reddet livet hennes. 
Nede i dypet holder også Emmett (John Gallagher Jr.) til av egen fri vilje. 
Han har vært med på å bygge bunkeren som inneholder alt du behøver for å overleve. 
Men er det virkelig dommedag? 

Les anmeldelsen av 

Sykt maktspill 

Det som utvikler seg er et intenst og klaustrofobisk kammerspill mellom tre mennesker som ikke vet om de kan, eller bør, stole på hverandre. 
Vil Howard dem godt eller driver han et sykt maktspill? 
Som seer blir du aldri klok på Howards intensjoner. 
Et ekstra spenningselement er du ikke aner hva som egentlig foregår ute i den virkelige verden. 
Regissør Dan Trachtenberg holder deg på pinebenken til siste slutt. 

Kammerspillet er en utfordrende sjanger. 
Den kan lett kollapse uten glitrende skuespillere og et solid manus med god dialog. 
I 10 Cloverfield lane er heldigvis alt dette på plass. 

Les anmeldelen av 

Dynamikken mellom de tre veksler mellom paranoia og mistenksomhet til ømme øyeblikk hvor de legger puslespill og spiller spill. 
Goodman er strålende. 
Du aner virkelig ikke om han er kidnapperen fra helvete eller helten som vil redde verden. 
Mary Elizabeth Winstead imponerer også stort. 
Hun har en naturlig sjarm og troverdighet, og viser seg å være mye tøffere enn hun gir inntrykk av å være. 

10 Cloverfield lane er i hele tatt et imponerende, tett fortalt mysterium med klare elementer fra thrilleren. 
Godt skuespill og karakterdynamikk gjør at spenningen ivaretas helt til siste slutt. 
